text: Sjovere at være burhøne
  22 januar 2012 kl. 08.33
  Det er blevet lidt sjovere at være en burhøne. Siden årsskiftet er det blevet obligatorisk at burene skal være udstyret med siddepind, mere plads, rede og mulighed for rodemateriale.
  En af landets største ægproducenter - Bent Jernsen fra Ølgod - har investeret 23 millioner kroner i nye bure til sine 113.000 æglæggende høns.
  Selvom mange danskere ikke bryder sig om, at producenterne holder høns i bur, så kommer seks ud af 10 æg fra burhøns.
  Med de nye regler er der skabt bedre forhold for dyrene - og hos Bent jensen i Ølgod er dødeligheden halveret med de nye og større bure. samtidig er produktiviteten steget med 3-4 procent.
  Så det er en tilfreds ægproducent der viser sin nye produktionsanlæg frem i TV SYD søndag aften.
  I alt har den danske branche investeret næsten en halv milliard kroner i nye bure.
  De nye regler har været undervejs i 12 år, men alligevel er der 14 lande i EU, der endnu ikke har sørget for at de nye regler er slået igennem. Bent Jensen skønner, at i hvert fald 70 millioner høns - især fra Sydeuropa - fortsat holdes i ulovlige bure.
  Der er i alt 350 millioner æglæggende høner i EU.
  